ลุ้น PTTEP โชว์กำไร Q4 โตเด่น รับน้ำมันยืนเหนือ 100 เหรียญ
2 โบรกเชียร์ “ซื้อ” PTTEP มองแนวโน้มราคาน้ำมันดิบกลับมายืนเหนือระดับ 100 เหรียญต่อบาร์เรล ผลักดันผลการดำเนินงานเติบโตต่อเนื่อง
2 โบรกเชียร์ “ซื้อ” PTTEP มองแนวโน้มราคาน้ำมันดิบกลับมายืนเหนือระดับ 100 เหรียญต่อบาร์เรล ผลักดันผลการดำเนินงานเติบโตต่อเนื่อง
28 ต.ค. 2565

ผู้สื่อข่าวรายงานว่า โบรกฯแนะซื้อหุ้น บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP จากแนวโน้มผลประกอบการไตรมาส 4/65 ยังสดใส ตามยอดขายที่เพิ่มขึ้น และการปรับสัญญาราคาขายก๊าซธรรมชาติเพิ่มขึ้น ขณะที่มองแนวโน้มราคาน้ำมันดิบมีโอกาสปรับเพิ่มจาก Seasonal Demand และภาวะอุปทานที่ตึงตัว ทำให้คาดว่าราคาน้ำมันดิบจะกลับมายืน เหนือระดับ 100 เหรียญต่อบาร์เรล ในช่วงที่เหลือของปี 65 และคาดว่าไตรมาส 4/65 ราคาน้ำมันดิบจะอยู่ที่ 100.5 เหรียญต่อบาร์เรล รวมทั้งคาดกำไรปีนี้จะทำสถิติสูงสุดใหม่ (All Time High) หรืออยู่ที่ระดับ 72,500 ล้านบาท และปี 66 ก็จะใกล้เคียงกับปีนี้
บล.เอเชีย เวลท์ ระบุในบทวิเคราะห์ว่า แนวโน้มผลประกอบการไตรมาส 4/65 มีทั้งปัจจัยบวกและลบ แต่ยังเชื่อว่ากำไรสุทธิ 4/65 จะยังทรงตัวจากไตรมาสก่อนหน้า และเพิ่มขึ้นจากช่วงเดียวกันของปีก่อน โดยมีปัจจัยบวกมาจาก ยอดขายที่ปรับเพิ่มจากโครงการเอราวัณ ที่มีการเร่งดำเนินการผลิต และโครงการ Algeria HBR ทำให้คาดว่ายอดขายปิโตรเลียมเฉลี่ยต่อวัน ในไตรมาส 4/65 จะทำสถิติสูงสุดใหม่ที่ 5 แสนบาร์เรลต่อวัน เพิ่มขึ้น 5% จากไตรมาสก่อน และเพิ่มขึ้น 19% จากปีก่อน และราคาขายเฉลี่ยผลิตภัณฑ์ ที่ได้รับแรงหนุนจากราคาน้ำมันดิบที่ปรับเพิ่ม
โดยไตรมาส 4/65 อยู่ที่ 91 เหรียญต่อบาร์เรล ลดลง 6% จากไตรมาสก่อน แต่เพิ่มขึ้น 16% จากปีก่อน ซึ่งแนวโน้มราคาน้ำมันดิบมีโอกาสปรับเพิ่มจาก Seasonal Demand และภาวะอุปทานที่ตึงตัว ทำให้คาดว่าราคาน้ำมันดิบจะกลับมายืน เหนือระดับ 100 เหรียญต่อบาร์เรล ในช่วงที่เหลือของปี 65 และคาดว่าไตรมาส 4/65 ราคาน้ำมันดิบจะอยู่ที่ 100.5 เหรียญต่อบาร์เรล เพิ่มขึ้น 4% จากไตรมาสก่อน และเพิ่มขึ้น 28% จากปีก่อน ขณะที่ราคาขายก๊าชฯ ปรับขึ้นตามรอบการปรับราคาก๊าชฯ ในอ่าว คาดว่าราคาขายก๊าซฯ เฉลี่ยจะอยู่ที่ 6.85 เหรียญต่อ MMBTU เพิ่มขึ้น 11% จากไตรมาสก่อน และเพิ่มขึ้น 18% จากปีก่อน
อย่างไรก็ตามปัจจัยจำกัดการฟื้นตัวของผลประกอบการมาจากต้นทุนผลิตที่คาดว่าจะปรับเพิ่ม จากการเร่งดำเนินการผลิตปิโตรเลียมในโครงการเอราวัณ ทำให้คาดว่าต้นทุนผลิตต่อหน่วยไตรมาส 4/65 อยู่ที่ 33.9 เหรียญต่อบาร์เรล เพิ่มขึ้น 17% จากไตรมาสก่อน และเพิ่มขึ้น 15% จากปีก่อน ด้านสัญญาป้องกันความเสี่ยง คาดว่ามีผลต่อผลการดำเนินงานไม่มาก แม้เชื่อว่าราคาน้ำมันดิบปรับเพิ่ม แต่เป็นกรอบที่จำกัด โดยบริษัทยังมีสัญญาป้องกันความเสี่ยงคงเหลือในไตรมาส 4/65 ประมาณ 8 ล้านบาร์เรล
โดยยังคงแนะนำ “ซื้อ” จากมุมมองที่เป็นบวกต่อแนวโน้มราคาน้ำมันดิบในช่วงที่เหลือของปี 65 จะยังเป็นปัจจัยที่ทำให้ PTTEP ยังคงมีความน่าสนใจในการลงทุน ยังคงราคาเป้าหมายในปี 65 ไว้ที่ 190 บาท
บล.ดาโอ ระบุในบทวิเคราะห์ว่า คงคำแนะนำ “ซื้อ” ที่ราคาเป้าหมายปี 66 ที่ 200 บาท โดยบริษัทรายงานกำไรสถิติรายไตรมาสใหม่ในไตรมาส 3/65 ที่ 2.42 หมื่นล้านบาท (+153% จากปีก่อน, +17% จากไตรมาสก่อน) สูงกว่าที่ตลาดและคาด 26%, 27% ตามลำดับ หลักๆ เป็นผลจากต้นทุนต่อหน่วย (unit cost) ที่ต่ำกว่าคาดและค่าใช้จ่ายทางภาษีที่น้อยกว่าคาด
ทั้งนี้ปริมาณขายเฉลี่ยยังคงเติบโตขึ้นต่อเนื่องแต่ราคาขายเฉลี่ยลดลงไตรมาสก่อนตามราคาน้ำมันดิบที่อ่อนตัว อย่างไรก็ดี บริษัทบันทึกกำไรจากเครื่องมือทางการเงิน (hedging gain) ก้อนใหญ่ ที่มากเกินพอที่จะชดเชยผลกระทบจากผลขาดทุนจากการด้อยค่าของสินทรัพย์ (loss on impairment of assets) สำหรับโครงการในบราซิล
ทั้งนี้เชื่อว่าราคาก๊าซฯ และปริมาณขายเฉลี่ยจะสูงขึ้นต่อเนื่องไตรมาสก่อนในไตรมาส 4/65 และคาดว่าปริมาณการผลิตเฉลี่ยของโครงการ G1/61 (เอราวัณ) จะสูงขึ้นแบบค่อยเป็นค่อยไปในช่วงเวลาที่เหลือของปีนี้ คงประมาณการกำไรสุทธิปี 65/ 66 ที่ 7.16 / 7.43 หมื่นล้านบาท สูงขึ้นจาก 3.89 หมื่นล้านบาทในปี 64 โดยมีสมมติฐานสำคัญ คือ (1.) ปริมาณขายที่สูงขึ้นอยู่ในช่วง 463-465 พันบาร์เรลเทียบเท่าน้ำมันดิบต่อวัน (kboed) จาก 416 kboed ในปี 64, (2. ) ราคาน้ำมันดิบดูไบเฉลี่ยที่ 100-105 เหรียญ/บาร์เรล เทียบกับ 69 เหรียญ/บาร์เรล ในปี 64 และ (3.) Gas ASP ที่ดีขึ้นเป็น 6.1-6.4 เหรียญฯ/mmbtu จาก 5.7 เหรียญฯ/mmbtu ในปี 64 ราคาหุ้น outperform SET +25% ใน 6 เดือน ตามแนวโน้มขาขึ้นของราคาขายเฉลี่ยก๊าซธรรมชาติ (Gas ASP) โดยปัจจุบันเทรดที่ 2023E PBV 1.36x (+1.0SD บนค่าเฉลี่ยย้อนหลัง 5 ปี )
ทั้งนี้กำไรปกติ 9 เดือนแรกของปี 65 คิดเป็น 75% ของประมาณการกำไรปีนี้ของฝ่ายวิจัย คาดว่าบริษัทจะได้ประโยชน์จากราคาก๊าซฯ และปริมาณขายเฉลี่ยที่สูงขึ้นในไตรมาส 4/65 อย่างไรก็ดี unit cost ก็มีแนวโน้มสูงขึ้นตามปัจจัยฤดูกาลและการเร่งการผลิตสูงขึ้นของโครงการ G1/61 อีกทั้ง มีความเสี่ยงที่เป็นไปได้ต่อประมาณการกำไรปี 65 ของเรา หากมี loss on impairment of assets ของโครงการ Mozambique เนื่องจากความล่าช้าในการเริ่มโครงการ